ДО

Г-ЖА ЦВЕТА КАРАЯНЧЕВА

ПРЕДСЕДАТЕЛ НА НАРОДНОТО СЪБРАНИЕ

ДО

ПРЕДСЕДАТЕЛИТЕ НА ПАРЛАМЕНТАРИНИ КОМИСИИ

ДО

НАРОДНИТЕ ПРЕДСТАВИТЕЛИ В 44-ОТО НАРОДНО СЪБРАНИЕ

**ОТНОСНО: Внесеният законопроект 054-01-29 от 14.04.2020 г., за отлагане влизането в действие на Закона за социалните услуги**

Уважаеми дами и господа народни представители,

В преамбюла на Конституцията на Р България пише, че тя е приета именно за да бъде създадена демократичнатa, правовата и социалнатa държава.

Ние, като родителска организация и Гражданска инициатива на родители и близки на хора с увреждания, ежедневно водим битки, за да постигнем по-добър и качествен живот за нас и нашите деца, да живеем в мир и хармония, в един справедлив и приобщаващ свят.

Затова е много важно, когато се говори за социална политика, за включване на уязвими групи и хора с увреждания, да сме честни и почтени, искрени в това къде е проблемът и какво трябва да се направи, за да стане държавата реално **социална**.

За нас отлагането на социалното законодателство е отлагане на живота ни отново и отново. Борбите ни за справедлива социална система продължават вече десетилетия. Решенията, които вземаме и действията, които предприемаме и ние като избиратели и застъпници за права, и Вие като парламентаристи и избрани за застъпници за нашите права и интереси, са отговорност на всички ни. Те касаят животите на изключително широки групи от населението – над 100 000 души с тежки и множествени увреждания, над 250 000 възрастни и самотни хора, над 100 000 души с двигателни затруднения, над 17 000 души с ДЦП, над 100 000 души с увреден слух, над 20 000 души с увредено зрение, над 120 000 души с психични проблеми, от които 25 000 с шизофрения, над 800 бездомни. Тези групи се припокриват и в същото време едва ли изчерпват всички, които се нуждаят от грижа – рехабилитация, лична помощ, домашна патронажна грижа, мобилни рехабилитационни услуги, психологическа помощ, социализация, образование и трудотерапия, професионална ориентация. Развитието на всичко това се отложи във времето и ние сме ужасно обезпокоени от този факт. Сега, в днешната криза, нуждаещите са в пъти повече.

Ние считаме, че въпросите в социалната сфера не трябва да се политизират и е нужен национален консенсус за ефективна национална стратегия, която да следва всяко управление, за да постигнем истинска социална държава, без дефицити и отхвърляне на огромни групи хора от обществото. Още повече - те да имат възможност освен да се върнат в обществото, да допринасят за него, реализирайки потенциала си.

**Затова ние настояваме да НЕ СЕ ЗАБАВЯ повече влизането в сила на социалните закони, а да се работи за една добра и ефективна подзаконова нормативна база.**

В днешната тежка криза се виждат пробойните на социалната закрила в България. За пореден път Ви призоваваме да надскочите партийните си интереси и да не се поддавате на **пропагандата и фалшивите новини**, унищожавайки шанса за напредък в една ужасно изостанала сфера – социалната. Срамно е да имаме такава социална политика, срамно и страшно е да подпомагате окончателния ѝ срив. Огледайте се и кажете, че не виждате обеднелите, гладните, децата без образование, хората с увреждания, залостени в домовете си не за месец-два карантина, а до живот. Послушайте децата си и им дайте бъдеще, в което няма да им се налага да „кърпят дупките“ в социалната система, оставени и издълбани от нашите поколения И С ВАШЕТО АКТИВНО УЧАСТИЕ ИЛИ БЕЗДЕЙСТВИЕ. Вие сте тези, които ще решите дали през прозореца си ще виждате социална държава или ще издигнете зид, за да не виждате какво сте сътворили – унищожени животи и перспективи.

Оставете на идните поколения устойчив план, не камък на шията – проявете принципност, интелигентност и обич към всеки, чийто живот зависи от Вас.

С още едно отлагане само ще демострирате, че се поддавате на фалшивите новини, безпринципната политика и пропагандните тези, а така Вие участвате и ръководите деконструкцията на обществените устои. Нека не връщаме времената на невежество и глупост – подведени от президента си американци пият дезинфектанти, руснаци пият течности за чистачки, германци палят стълбове с мобилни клетки, а китайци ядат прилепи... и всички виждаме до къде ни води това невежество. Единствен мотив за отлагането на ЗСУ не е гласът на народа! Не се заблуждавайте – невежеството е.

Бъдете мъдри! Затова сте избрани сред множество други.

С уважение,

НГИ СИСТЕМАТА НИ УБИВА ВСИЧКИ

СДРУЖЕНИЕ ОБЩНОСТ МОСТОВЕ

гр. София 29.04.2020